Papersnake/gushiwen huggingface dataset:
端午寒溪早出
薛季宣（宋代）

云天鸿濛，烟萝冥密。寒溪线绕，荆江壁出。竹径晨游，露风飘䫻。

有怀硕人，远在清汨。不竞流芳，眷此诚壹。道存语外，泓潭纳日。

形模比栉，滉如日室。万派瓜分，无往弗彻。吾心愦焉，莫可致诘。
偶题主敬陶参政所论诗经小序后 其四
汪广洋（明代）

大手文章不费辞，眼明理到自无疵。客窗三复忘休寝，细酌清泉夜半时。
和任夔节推见寄
范纯仁（宋代）

暗拙行身足险艰，青云有路敢思攀。学承诗礼难窥奥，仕偶唐虞乐抱关。

掌谏何能裨衮职，护边无术勒燕山。风波忽起人情外，瓜李终由自处间。

白发报君嗟已晚，清朝谪宦愧多閒。夫君年壮才方劭，岂合迂迟与我班。
扫花游 其一 雷锋
俞樾（清代）

阿师老矣，想卓锡空山，更无俦侣。鬝头健举。笑枯禅不死，半空侣柱。

破了袈裟，一抹斜阳艳补。问神悟。奈千载寂寥，铃铎无语。

临水高几许。化丈六金身，踏波而舞。废兴无数。叹黄妃旧珑，已无寻处。

绝顶春回，尚有桃花乱吐。倩迦叶，向空中、笑而拈取。
早起
游次公（宋代）

银床露湿井华寒，自挈铜瓶汲水还。
宿雨未乾池馆静，凉蝉犹在栋梁间。
游华阳洞阻雨
郭祥正（宋代）

此洞昔无闻，人迹固稀到。一昨紫微游，刻石记所好。

遂令天下知，游者争欲造。我方佩县印，事閒慕高蹈。

联镳二三子，并坚松柏操。樽罍薄携持，丁壮却前导。

行行逼崖巅，紫翠射襟帽。方疑攀郁萝，又若堆海潦。

石门未及窥，忽值山雨暴。风云暗衢路，雷电拆岩峤。

苍黄仆夫语，踊跃猿猱叫。黄泥濡衣裳，安得白日照。

初游成欢愉，中险触愤懊。佛舍距几何，望望目睛眊。

击镫促疲马，十步九攲倒。登堂亟就榻，释子数相劳。

寻幽尚龃龉，处世信难料。暂眠稍苏息，起坐复悲啸。

宁非山鬼护，不使俗客眺。桓桓翠琰文，愈读愈精妙。

名由今日新，迹入万古耀。骐骥步莫追，驽骀志弥劭。

犹期六月来，散发避炎燎。一雨路阻绝，何以为壮少。

归欤歌芜词，聊为起同调。
种竹
毛珝（宋代）

山居无力尘居俗，有客劝予惟种竹。种成贫家可骤富，翠色琅玕绕君屋。

清晨荷锄斸溪岸，分得溪光入城绿。暮年百事课功迟，坐待春风满林玉。
达理二首
白居易（唐代）

何物壮不老，何时穷不通。如彼音与律，宛转旋为宫。

我命独何薄，多悴而少丰。当壮已先衰，暂泰还长穷。

我无奈命何，委顺以待终。命无奈我何，方寸如虚空。

懵然与化俱，混然与俗同。谁能坐自苦，龃龉于其中。

舒姑化为泉，牛哀病作虎。或柳生肘间，或男变为女。

鸟兽及水木，本不与民伍。胡然生变迁，不待死归土。

百骸是己物，尚不能为主。况彼时命间，倚伏何足数。

时来不可遏，命去焉能取。唯当养浩然，吾闻达人语。
深恩四首 其一
孙原湘（清代）

一绺轻云落剪香，缄题和泪报王昌。并头私愿知难遂，束发深王誓莫忘。

绾住同心须不乱，祝将恩分愈加长。从今添入潘郎鬓，胜捧仙鬟嗅枕旁。
雪复晴
陈著（宋代）

冬来多是雨，日日望云回。
飘洒不成雪，连绵如入梅。
高风吹日上，短影为山催。
那问归家事，床头有宿醅。
次韵徐何慊咏雪
陈著（宋代）

冯夷翦水暗中央，映带同云浅与黄。
旋积层寒消宿瘴，平铺一白洗时妆。
行仙休羡王恭兴，僵叟应关洛令肠。
不觉喜吟丰岁瑞，方知知是为民忙。
赠芷江隐者
陆次云（清代）

十二峰回十八滩，渔舟欲上问津难。山亭春尽无人过，开遍桃花只自看。
题谢艮斋画笥四首
王炎（宋代）

团蒲曲几自支颐，领略江山入座隅。
若使右丞知此画，定当阁笔辋川图。
懿安皇太后挽歌词
许浑（唐代）

陵前春不尽，陵下夜何穷。未信金蚕老，先惊玉燕空。

挽移兰殿月，笳引柏城风。自此随龙驭，桥山翠霭中。
宿熯塘村
吕南公（宋代）

尽日绕冈岭，孤征凌险巇。春风处处豪，游子行安之。

过午或未饭，人烟信遐稀。暮投熯塘村，正见牛羊归。

黯黯乱山腹，茅庐压笆篱。阳光向馀霞，畏虎先掩扉。

系马就屋尾，解冠挂门眉。怡声问前程，乞火照寝衣。

夜半雨忽恶，长雷撼坤维。奴仆亦睡觉，雨泻百箭驰。

草草卷席避，倚墙愿晨鸡。故园岂无情，一梦不可期。

我有三亩宅，比邻勇锄犁。何曾问三旌，自足了四时。

不肯卧寂寂，亦来走栖栖。幸无王事驱，或是奇鬼欺。

咄咄复咄咄，生平笑狂痴。明朝遇清溪，莫洗脚上泥。
满庭芳
朱敦儒（宋代）

花满金盆，香凝碧帐，小楼晓日飞光。有人相伴，开镜点新妆。脸飞琼肌著粉，眉峰秀、波眼宜长。云鬟就，玉纤溅水，轻笑换明珰。

檀郎。犹恣意，高欹凤枕，慵下银床。问今日何处，斗草寻芳。不管余酲未解，扶头酒、亲捧瑶觞。催人起，雕鞍翠幰，乘露看姚黄。
舟次沙头
李以龙（明代）

绕径溪流曲，乘潮舟子轻。野花迎槛白，汀竹乱帆青。

寺杳半空落，村连一带横。可怜秋夜月，犹自鼓鼙声。
寄林徽君
高翥（宋代）

老无闲事上双眉，问着穷通尽不知。
两鹤忽飞因客到，一牛方病得妻医。
案头几卷阴功录，壁上诸家劝世诗。
见说今年公八十，鬓边财有数茎丝。
庭草
杨冠卿（宋代）

庭草凄余碧，江风吹早寒。
带围愁里减，诗律病中宽。
隐几闲留客，迎门懒不冠。
萧然有真处，未易俗人看。
武康卜居 其六
安希范（明代）

自得溪山胜，无宵不梦游。半生勤卜度，此日幸相酬。

丰草眠随鹿，卑枝集伴鸠。野情兼拙性，身外复何求。
圣号雅二篇 其五
赵湘（宋代）

天下既平，狄人既庭。其棘匪劳，神圣以宁。无乱斯聪，无惑斯明。

衣裳自垂，冕旒是凝。
立春内中帖子词 其二 温成皇后阁
王珪（宋代）

平昔歌声断，凝尘满画梁。
昭阳新奏曲，谁得奉君觞。
端午日无念师二詹生吴生同集斋中偶看坡公汁字韵诗戏效韵四章末章呈似念公 其二
陶望龄（明代）

榴娇乍赪颊，柳暗初流汁。湖南去饭牛，饭饱牛耳湿。

炎景困腾腾，嘉宾来得得。同欣节物换，再叹流光急。

艾叶巧成虎，沉香微吐鸭。开轩去屏障，独许庭花幂。

越酒苦醲酽，盏落珊瑚赤。家传苏氏方，颇类吴中白。

岂徒侧君弁，欢赏行堕帻。连槽泻春溜，几夜糟床泣。

瓶罍幸未耻，杯勺岂愁缺。主人不自谋，酝美真为客。

莫厌园蔬贫，明朝肯来集。
水牡丹
洪咨夔（宋代）

魏紫潜绯真正红，天公不管老东风。
紫袍玉带双鱼挂，犹把阑珊造化功。
寄友分得客字
释文珦（宋代）

夜来有清梦，梦见山阴客。
宛然过兰亭，分吟坐苔石。
晓闻在湖寺，挥尘论经席。
会面安可期，相思春草碧。
网山二首
林亦之（宋代）

风涛生长处，土地属东隅。
树树悬鱼网，村村吹鹧鸪。
酒旗孤屿见，书卷一山无。
欲趁鸡豚社，深慙身业儒。
唐多令 倚楼目远春人不来
姚燮（清代）

梦影小红楼。东风笛送愁。游丝宛转飏帘钩。帘外玉梅花落尽，宛翠羽，说啁啾。

莫唱少年游。斜阳冷欲秋。木兰烟隔美人舟。江水微茫芳草外，怜多事，替春流。
题袁学士像
王致（宋代）

平生有志惜分阴，经济功夫着力深。
一日高飞成远举，几回怀力作豪吟。
春风频梦丹墀月，夏日长思玉馆琴。
天下弦歌声已旧，化成都只在公心。
吟社递至诗卷足十四韵以答之为梅水村发也
赵必象（宋代）

霜凋雪剥余，万卉生意动。
梅花让群芳，回施春风供。
次韵徐元敏榷货同年
周必大（宋代）

当年驾鹤共骖鸾，对蹑丹梯上广寒。
绿鬓旋同依帅府，华颠今并列王官。
文才似我无多子，契分于君有四般。
念旧不妨频枉驾，瓮头随意酌甘酸。
送制置使王刚中帅蜀
洪迈（宋代）

上都门外垂杨陌，叶叶经霜不堪折。
春光犹未到梅花，何物当扳送行客。
路人惊问去者谁，高牙大纛争光辉。
君王应念蜀父老，故辍侍臣来紫微。
明光起草文章手，却听元戎报刁斗。
回首翔鸾一梦中，玉箫缓送成都酒。
邛郲九折何足驱，慷慨功名真丈夫。
成都花锦君莫恋，早晚归凯持钧枢。
红线毯
白居易（唐代）

忧蚕桑之费也

红线毯，择茧缲丝清水煮，拣丝练线红蓝染。
染为红线红于蓝，织作披香殿上毯。
披香殿广十丈馀，红线织成可殿铺。
彩丝茸茸香拂拂，线软花虚不胜物。
美人蹋上歌舞来，罗袜绣鞋随步没。
太原毯涩毳缕硬，蜀都褥薄锦花冷，
不如此毯温且柔，年年十月来宣州。
宣城太守加样织，自谓为臣能竭力。
百夫同担进宫中，线厚丝多卷不得。
宣城太守知不知，一丈毯，千两丝。
地不知寒人要暖，少夺人衣作地衣。
嘉陵江舟中三绝
洪咨夔（宋代）

柳色黄黄草色微，一川新渌两红衣。
老天也信还家好，淡日柔风送客归。
玉山道中有感二首
李弥逊（宋代）

寂寞新阡草未长，一身千里路茫茫。
秋风解染愁人泪，枫叶能红菊亦黄。
岁晏大风
陈杰（宋代）

羌管横吹万点梅，汉葭微透半铢灰。
从知急景彫年驶，更著惊飚截道催。
掠野已空征鸟厉，叫云欲曙泽鸿哀。
布食小作须臾忍，多少无眠待暖回。
学诗吟十首 其十
方回（元代）

吾性能忍穷，所以不仕宦。两纪加一载，考槃歌在涧。

当车稳杖屦，当肉饱藜苋。虽然鲜欢娱，终不堕忧患。

忆昔四十九，奏书似台谏。请剑斩佞臣，此贼罪恶贯。

倏忽三十秋，往事如梦幻。不死踰八旬，几度见宾雁。
更漏子 红蜻蜒慈姑花画册，为任竹君题。
姚燮（清代）

露横江，香隔水。领到借姑风味。胎一束，孕秋烟。十三逢闰年。

□花角。蜻蜒宿。晕上纱衣凉绿。疏雨过，白莲开。但招蝴蝶来。
劝忠楼
崔鶠（宋代）

闻说骊龙睡九渊，觉来头角去升天。
官封越国三千户，血食新安五百年。
锦轴尚标唐岁月，彩楼重见宋山川。
收藏石匣非无意，留与江南野史传。
池上萍
谢翱（宋代）

浮萍随涨水，上到荷叶端。
水退不得下，犹粘花萼间。
花殷青已见，叶翠枯始斑。
何如根在水，根蔕相团团。
人生慕高远，风云事跻攀。
绝髯尚号叫，化为鹤与猿。
幸未及枯槁，万里吾当还。
缘识
宋太宗（宋代）

贤愚善恶未尝休，是个众生信佛求。
真实持经堪郑重，非心不定谩劳修。
百香诗 其四十六 菊花
郭居敬（元代）

楚臣孤苦空醒眼，晋令疏狂已醉乡。除却两翁知己外，只今谁复爱秋香。
龙隐岩
朱元升（宋代）

岩根岚雾深，神龙隐其所。
莫恃云霄近，容易兴云雨。
灵椿馆风折椿树
刘敞（宋代）

野人独爱灵椿馆，馆前灵椿耸危干。风柔雨练三月馀，奕奕中庭荫华伞。

清阴及物不自惜，赤日当天损炎旱。危檐密牖清有馀，翠竹猗桐何足算。

南山白虎啸狂飙，孤根易动枝条散。芳华寂寞未及衰，萎迟遂比沟中断。

君不见月中紫桂天上榆，有名无实安自如。天河均涧易生植，甘露洒叶长扶疏。

结根得所应自贵，庇荫虽远真徒虚。灵椿乎，庄子浪叟诚尔徒。

尔当自取八千岁，今颠蹶矣人谁扶。
次韵蒲大受书怀十首
郭印（宋代）

物齐人即我，天运古犹今。
但得丹田固，宁忧白发侵。
情忘心坦坦，神定息深深。
却笑灵均辈，悲哀泽畔吟。
浣溪沙（和前镇远楼韵）
吴儆（宋代）

斜阳波底湿微红。朱栏翠袖倚轻风。平平山色有无中。俯首微官真自缚，高飞远举羡冥鸿。何时一艇大江东。
赠詹道人
刘子翚（宋代）

道人山北住，乡曲旧知名。
语妙初疑简，神藏久益清。
夜衾寒楮白，归舄两凫轻。
心静皆仙境，何劳款玉京。
洛中秋日
许浑（唐代）

故国无归处，官闲忆远游。吴僧秣陵寺，楚客洞庭舟。

久病先知雨，长贫早觉秋。壮心能几许，伊水更东流。
乾宁八景 其五 丰台夕照
张缙（明代）

寂寞荒台夕照边，居人犹自说丰年。太平气象何曾减，禾黍芃芃满大田。
宋中
耿湋（唐代）

百战无军食，孤城陷虏尘。为伤多易子，翻吊浅为臣。

漫漫东流水，悠悠南陌人。空思前事往，向晓泪沾巾。
贺皇太子九月四日生辰十首
杨万里（宋代）

清赏堂中无管弦，凤山楼上有云烟。
储皇侧畔何人侍，黄卷团栾是圣贤。
今年开岁三日上元三夕立春人日皆大晴
陆游（宋代）

今岁晴和历岁无，江城歌舞溢通衢。
天心只向人心卜，不用殷懃问紫姑。
春雨乍晴出郭访潘广文
梁宪（明代）

经春细雨中，寂寞卧墙东。乳燕飞晴日，残花落晚风。

杖藜寻酒伴，村径问儿童。犬吠松门下，沿溪木槿红。
水龙吟·送万信州
吴文英（宋代）

几番时事重论，座中共惜斜阳下。今朝翦柳，东风送客，功名近下。约住飞花，暂听留燕，更攀情语。问千牙过阙，一封入奏，忠孝事、都应写。
闻道兰台清暇。载鸱夷、烟江一舸。贞元旧曲，如今谁听，惟公和寡。儿骑空迎，舜瞳回盼，玉阶前借。便急回暖律，天边海上，正春寒夜。
谢张敏叔饷陆子泉
程俱（宋代）

接舆叩木狂歌处，犹有清泉出翠微。不学痴人供水递，肯分馀润及柴扉。

七瓯已办煎茶厄，三咽能忘啜菽饥。身寄吴门声利窟，更思冰洞濯尘衣。
送提刑李学士移使东路
陈师道（宋代）

襟袖从前相向开，倡酬于此未多陪。
身更宠辱谈弥胜，路别东西意自哀。
隐几忘言终不近，白头青简两相催。
孰知衰老难为别，声问应须续续来。
玉湖对花 其二
黄廷用（明代）

三月花开十里香，千红万紫弄春光。不知午雨来何急，出郭看花转觉忙。
十一月一日作
苏辙（宋代）

昼短图书看不了，夜长鼓角睡难堪。
老怀骚屑谁为伴，心地空虚成妄谈。
酒少不妨邻叟共，病多赖有衲僧谙。
积阴深厚阳初复，一点灵光勤自参。
运渎
朱存（唐代）

舳舻衔尾日无虚，更堑都城引漕渠。
何事馁来贪雀谷，不知留得纪几储。
夜登孔伯昭南楼，时沈太清、朱升在座
孟浩然（唐代）

谁家无风月，此地有琴尊。山水会稽郡，诗书孔氏门。

再来值秋杪，高阁夜无喧。华烛罢然蜡，清弦方奏鹍.

沈生隐侯胤，朱子买臣孙。好我意不浅，登兹共话言。
秋晚舟泊桐江
赵湘（宋代）

严子陵边水自流，夕阳无语倚松舟。
乍逢风月羞为客，及到溪山识尽秋。
移树断蝉初过雨，立沙孤雁偶随鸥。
乡心旅思何人会，芦草萧萧一笛幽。
题苏昌龄画秋江送别图赠湘中江可翁
成廷圭（元代）

白沙江头水杨树，正是秋风送君处。海门日出潮欲平，把酒娱君君不住。

杨公庙前闻鼓声，多少行人此中去。江子于今空复情，干戈满地兵纵横。

丹枫叶堕山鬼啸，黄竹丛薄饥鼯鸣。湘中有家不得往，时对此图双眼明。
行香子
沈瀛（宋代）

野叟愚痴。一向昏迷。笑呵呵、前事皆非。从前业债，今尽拚离。也不能文，不能酒，不能诗。

屏除人事，闭却门儿。于其中、别有儿戏。几般骨董，衮过年时。待参些禅，弹些曲，学些棋。
白头吟一首
王铚（宋代）

浮云高映天上月，月华未落云已灭。
浊水长羡清路尘，浊水尚流尘已绝。
人心不如云与尘，变态无穷旋消歇。
我家火齐堆金盘，朱楼锁烟青冥端。
昨忆闻琴才等闲，夜奔临邛相与还。
凤皇曲成保欢乐，骕骦裘典无艰难。
当炉涤器两憔悴，几度暗啼愁远山。
君侪狗监动人主，君乘驷马跨故园。
檄书呵讥蜀父老，老足洒耻徒小恩。
颜色何尝不如旧，自是心存憎爱间。
我方失意天地窄，君视浮云江海宽。
一身情易复情难，百年有来终有去。
凄凄嫁娶不须啼，出门万里沦中路。
我怜秀色茂陵女，既有新人须有故。
请把阿娇作近喻，到底君王不重顾。
若知此事为当然，千金莫换长门赋。
云门道中
陆游（宋代）

度岭穿林一径斜，旋篝新火试新茶。
箬包粉饵祠寒食，雨湿青鞋上若耶。
石罅微泉来滴沥，溪涯老木卧槎牙。
不须苦觅东柯谷，是处云山可寄家。
句
吴习礼（宋代）

湖北封疆最上游，荆门中有惠泉流。
春光好·禁烟却酿新愁
葛立方（宋代）

禁烟却酿新愁。正系马、清淮渡头。後日清明催叠鼓，应在扬州。头时元已临流。要绮陌、芳郊恣游。三月羁怀当一洗，莫放觥筹。
咏梅六首
赵蕃（宋代）

十月江南路，梅花次第开。
殊方孤病眼，高兴阙诗材。
几日风鸣屋，连宵雨浥埃。
曾令四郊觅，未见一枝来。
初春感怀
陆游（宋代）

关河谢远游，岁月迫归休。
敢恨骥伏枥，但思狐首丘。
雪明窗误晓，霜点鬓惊秋。
羁旅饶愁思，谁怜季子裘？
残月
宋祁（宋代）

阴光随落宿，有意待朝阳。
晕缺灰馀影，潮平鹭息狂。
残兵骄子国，隐语大刀郎。
此夜方诸泪，宁能减数行。
登飞来寺
钟政（明代）

绀宇幽深客到稀，云霞长日护禅扉。上方钟磬连清极，下界人烟隔翠微。

湾暗犀号衔月起，洞空猿啸咽风飞。何时尽脱浮生事，留住空门问息机。
分得铁面送施聘之南巡
顾清（明代）

使君清冰心，其面乃如铁。冰心与铁面，表里双映澈。

鮀朝莫我与，贲育莫我折。端如九鼎峙，神奸过而灭。

又如明镜照，百里见妖孽。前年按东关，边圉方狡猾。

闻声已宵逝，况敢𠞓旄节。今年复何事，豸角指山越。

朝辞诣阙下，风采动班列。想当顾盻间，狐兔已无穴。

颓风煽末世，澜倒不可截。群情爱软与，众目憎泠洌。

安得公百辈，共把霜台臬。枭除凤乃至，莠尽禾始活。

君心与君面，天为苍生设。往哉慎所向，嚬笑有窥窃。
题藏春轩
李光（宋代）

何必金丹访洞宾，壶中日月自长春。直疑帘幕遮藏得，未怕莺花漏泄频。

摩诘神通移不去，桃园风景画难真。尊罍剩把笙歌拥，沉醉何妨垫角巾。
斋中杂兴十首以丈夫贵壮健惨戚非朱颜为韵
陆游（宋代）

去国己酉冬，忽见十颁历。
衰残口两齿，困厄家四壁。
时看溪云口，饱听檐雨滴。
悠然度寒暑，何处著欣戚？幽人岂知我，月夕闻吹笛。
何当五百岁，相与摩铜狄？
西山叟
齐己（唐代）

西山中，多狼虎，去岁伤儿复伤妇。官家不问孤老身，

还在前山山下住。
十六观经颂·中品下生
释遵式（宋代）

孝养父母行仁义，临终复遇善知识。
广说弥陀大愿因，屈伸臂顷生彼国。
转调二郎神·闷来无那
张孝祥（宋代）

闷来无那，暗数尽、残更不寐。念楚馆香车，吴溪兰棹，多少愁云恨水。阵阵回风吹雪霰，更旅雁、一声沙际。想静拥孤衾，频挑寒灺，数行珠泪。
凝睇。傍人笑我，终朝如醉。便锦织回鸾，素传双鲤，难写衷肠密意。绿鬓点霜，玉肌消雪，两处十分憔悴。争忍见、旧时娟娟素月，照人千里。
水亭秋日偶书
林逋（宋代）

巾子峰头乌臼树，微霜未落已先红。凭阑高看复低看，半在石池波影中。
岁朝春
王季珠（清代）

一纸工书诸事吉，百年稀遇岁朝春。酒馀窥镜衰颜嫩，诗计题楹命意新。

磊磊琴樽环座客，怡怡花草合家人。国华物瑞联翩记，也是当朝珥笔臣。
送进士陈峣往睦州谒冯郎中
章孝标（唐代）

孤帆几日程，投刺水边城。倚棹逢春老，登筵见月生。

饮酣杯有浪，棋散漏无声。太守怜才者，从容礼不轻。
何陋轩记
王子仁（明代）

昔孔子欲居九夷，人以为陋。孔子曰：“君子居之，何陋之有？”子仁以罪谪龙场，龙场古夷蔡之外。人皆以予自上国往，将陋其地，弗能居也；而予处之旬月，安而乐之。夷之人其好言恶詈，直情率遂。始予至，无室以止，居于丛棘之间，则郁也；迁于东峰，就石穴而居之，又阴以湿。予尝圃于丛棘之右，民相与伐木阁之材，就其地为轩以居予。予因而翳之以桧竹，莳之以卉药，琴编图史，学士之来游者，亦稍稍而集。于是人之及吾轩者，若观于通都焉，而予亦忘予之居夷也。因名之曰 “何陋”，以信孔子之言。

嗟夫！今夷之俗，崇巫而事鬼，渎礼而任情，然此无损于其质也。诚有君子而居焉，其化之也盖易。而予非其人也，记之以俟来者。

（选自《王文成公全书》，有删节）
韦氏池亭同元美子与子相赋 其一
李攀龙（明代）

贳酒新丰解佩刀，相逢意气为君豪。孤亭昼敞杉松色，乱石青含薜荔高。

自向风尘偏胜迹，岂令湖海傲吾曹。从他桂树山中发，招隐何劳更反骚。
鹧鸪天 其二 和天久雨
李俊民（金朝）

丧乱来来少睡眠。□□□榻又留连。那堪又下潇潇雨，可奈无留薄薄田。

□□□，□残年。眼前戈戟尚森然。得他真个风云手，不信人间有漏天。
送紫光禄入贺嘉礼二首 其一
顾璘（明代）

十年天禄阁，白首老杨雄。直谏名犹戆，新诗语太工。

遥瞻温室树，缓步禁墀风。应傍炉烟里，还过青琐东。
竹
胡宿（宋代）

修篁百个静无埃，忆共山僧竞日栽。夭矫翠虬身欲化，婆娑青日尾全开。

风含爽籁依朱槛，月镂青阴覆翠苔。曾为檀栾冲雪看，玉枝相亚晓皑皑。
偈倾一百六十九首
释智朋（宋代）

老木成乔林，秋空见明月。
芥子之中入正定，须弥山中从定出。
过去佛，现在佛，
未来佛，无物堪比伦，
教我如何说。
羊城八景为胡方伯先生题 其一 蒲涧帘泉
欧必元（明代）

谁道仙源近市廛，青山瀑布挂晴烟。春来细逐桃花水，依旧清流涧道前。
秋晚过秦园适值公宴避之遂登酒楼独酌醉后作
过炳耀（清代）

习家池上最风流，却道山公醉未休。残柳影斜还系马，折荷声未不惊鸥。

且同太白三人饮，更上元龙百尺楼。借问泉边明月下，有谁独跨九龙游。
雨中漫成四首 其四
谢薖（宋代）

才见花飞扫不开，只今青子落莓苔。当时一笑冰雪面，曾动扬州诗兴来。
十一月十八日开炉得先天铅因纪其实
吴误（宋代）

配合阴阳法自然，得成此物号先天。
妙中妙妙妙真妙，渊处渊渊渊又渊。
下手工夫终百日，夺他造化几千年。
从头细试渔庄录，方信神仙不浪传。
桃叶歌三首·其三
王献之（魏晋）

桃叶复桃叶，渡江不用楫。
但渡无所苦，我自迎接汝。
雨后
董嗣杲（宋代）

一雨收残暑，新凉夜顿添。
秋声满落叶，虫语傍虚檐。
衰疾便高卧，游程叹久淹。
山林虽寂寞，亦足养吾恬。
粹老家隔帘听琵琶
黄庭坚（宋代）

马卿劝客且无喧，请以侍儿临酒樽。
妆罢黄昏帘隔面，曲终清夜月当轩。
弦弦不乱拨来往，字字如闻人语言。
千古胡沙埋妙手，岂如桃李在中园。
和赵工部临安见寄韵
陈文蔚（宋代）

节物惊人故欲摧，天涯倦客几时回。
从倾浊酒醒还醉，手把新时倦又开。
远想含香当奏事，近缘无月不登台。
烟波见产西湖好，要趁秋风把钓来。
汴上小雨复霁
张守（宋代）

堤沙不起润如酥，坐看飞云自卷舒。麦陇人闲牛舐犊，柳陂波浅鹭窥鱼。

残花糁径东风后，碧草粘天暮雨初。分付荣枯蜗两角，浊醪青杏送春馀。
贺圣朝 秋夜闻鹤唳
丁之翘（清代）

谁家池馆鸣秋鹤。隔花阴帘幕。一声寒峭，两声激楚，三声寥廓。

烦伊唤醒长生乐。悔红尘担阁。从今以往，倡予和汝，与伊相约。
再至长安
李涉（唐代）

十年谪宦鬼方人，三遇鸿恩始到秦。

今日九衢骑马望，却疑浑是刹那身。
悼卢次元
刘植（宋代）

屈贾幽沉地，单车去不归。
湘江清见底，吟魄远何依。
行旐冲残雨，新楸掩落晖。
谁收遗箧藁，有子未胜衣。
晨至湖上
陆游（宋代）

园古逢秋好，身闲与嬾宜。
空堂赏疏豁，重阁望参差。
竹粉有新意，松风含古姿。
低回惭禄米，官事少於诗。
句
宋祁（宋代）

归从鹤翘六六间。
喜罢郡
白居易（唐代）

五年两郡亦堪嗟，偷出游山走看花。自此光阴为己有，

从前日月属官家。樽前免被催迎使，枕上休闻报坐衙。

睡到午时欢到夜，回看官职是泥沙。
拟寒山寺 其一一四
释怀深（宋代）

一念染心生，撞入胞胎去。父精与母血，妄认为住处。

种子既不净，臭气相薰污。业风吹出来，万苦从头做。
东江访介岩宿山馆
徐恪（清代）

白石余牛饭，秋云卸马鞍。门临沧海大，人倚暮江寒。

老眼当花妥，枯肠笑墨乾。独留千载意，来谂读经坛。
蝶恋花·侬是江南游冶子
赵孟頫（元代）

侬是江南游冶子，乌帽青鞋，行乐东风里。落尽杨花春满地，萋萋芳草愁千里。
扶上兰舟人欲醉，日暮青山，相映双蛾翠。万顷湖光歌扇底，一声吹下相思泪。
与许三静默寺夜话
陆费瑔（清代）

寺钟三四声，庭树苍烟合。月气凉到门，不觉人影湿。

孤檠黯无光，欹床时暝立。之子静者流，清尚耽禅习。

哦诗夜柝沈，怖鸽响遥答。空除履迹稀，西风扫零叶。
见紫薇花忆微之
白居易（唐代）

一丛暗澹将何比，浅碧笼裙衬紫巾。除却微之见应爱，人间少有别花人。
昭陵六马唐文皇战马也琢石象之立昭陵前客有
苏轼（宋代）

?此诗为张耒作。
?天将刬隋乱，帝遣六龙来。
森然风云姿，飒乱毛骨开。
飙驰不及视，山川俨莫回。
长鸣视八表，扰扰万驽骀。
秦王龙凤姿，鲁鸟不足摧。
腰间大白羽，中物如风雷。
区区数竖子，搏取若提孩。
手持扫天帚，六合如尘埃。
艰难济大业，一一非常才。
维时六骥足，绩与英卫陪。
功成锵八鸾，玉辂行天街。
荒凉昭陵阙，古石埋苍苔。
日本仙侍者妲国
释大观（宋代）

三应声中密意通，分明饭布裹春风。
休论亲切不亲切，巨舶回程至海东。
代书答征西将士抑绝所请
耶律铸（宋代）

一同游蜀道登天，回首斯须十二年。老我风神今不似，剑门关内陈场前。
盖仙山六题 其六 石人峰
王藻（宋代）

元气融成知几春，石人峰好与谁论。擎天不老岁长在，捧日无言形独尊。

每为头先生雪白，何尝口解把霞吞。登高望处浑疑活，自许相随游洞门。
奉和李大夫题郑评事江楼
权德舆（唐代）

达士无外累，隐几依南郭。茅栋上江开，布帆当砌落。

支颐散华发，欹枕曝灵药。入鸟不乱行，观鱼还自乐。

何时金马诏，早岁建安作。往事尽筌蹄，虚怀寄杯杓。

邦君驻千骑，清论时间酌。凭槛出烟埃，振衣向寥廓。

心源齐彼是，人境胜岩壑。何必栖冥冥，然为避矰缴。
哭刘仲邍
司马光（宋代）

昔醉金明渚，今来慧辩祠。
当年笑相亲，此日哭殊悲。
天迥种原净，风高草木衰。
江梅灵气在，泉下复相知。
哭{匠斤换赣}十五章
辛弃疾（宋代）

笑揖索酒罢，高吟关关鸠。
至今此篇诗，狼籍在床头。
赠彭云翔长句
杨万里（宋代）

读书台边士如云，卢溪门下士如麟。定知此地难为士，后来之秀说彭子。

雪里能来访我为，当阶下马雪满衣。赠我文章无不有，出入欧苏与韩柳。

如今场屋号作家，相州红缬洛中花，岂如彭子有律令。

会当一书取张景，今年谁子司文柄。
宜阳别元明用觞字韵
黄庭坚（宋代）

霜须八十期同老，酌我仙人九酝觞。
明月湾头松老大，永思堂下草荒凉。
千林风雨莺求友，万里云天雁断行。
别夜不眠听鼠啮，非关春茗搅枯肠。
唐庄宗
王十朋（宋代）

十年征战不知劳，三矢功成意气豪。自咤身为李天下，焉知祸起郭门高。
宫词 其一
赵佶（宋代）

涂丹辉映霁烟明，四启严闻晓漏清。初御广庭人意肃，九宫遥听警鞭声。
荒斋 其一
管棆（清代）

荒斋十笏地，独踞万峰首。重帘留烟云，一榻在郊薮。

日长尤胜年，城小真似斗。官舍接田家，相熟到鸡狗。

高枕看闲云，结夏作禅友。殷勤来青山，窈窕当户牖。

嵌空铺翠钿，著色杂粉黝。崇朝倏然化，惨澹绘妍丑。

雨晴风露间，变化随所有。谁施屏幛工，此真白描手。
再和罗武冈钦岩酴醾长句
杨万里（宋代）

春风一夜吹滕六，旋落旋销不成簇。
只余架上万天花，照影清池三两曲。
江东诗仙花下饮，小摘繁枝篸醉玊。
惊飞雪片万许点，乱落酒船百余斛。
旧枝掠削自萦回，新枝奔迸无拘束。
诗仙诗满云梦胸，那更相逢此花触。
只愁毛颖倦驱使，一月屡向陶泓浴。
两章洗尽眼底尘，个字亦带花边馥。
凭谁说与柳柳州，休道一声山水渌。
愿参佳句法如何，夜雨何时对床宿。
立秋后夜起见明月
胡宗仁（明代）

深夜见明月，渐低西南隅。
光华射虚檐，照我床头书。
开函见细字，历历如贯珠。
老眼未能读，惆怅坐庭除。
风生梧叶鸣，光景殊萧疏。
昨方入秋序，清凉便有余。
胜胜慢（和刘春卿有怀金溪）
王之道（宋代）

凌云气节，贯日精忠，艰难未许心灰。芳酒一尊，对君聊为君开。心识治安非晚，乐得贤、新赋台来。愁似雪，喜青天万里，晓霁春回。

须信赤绳系足，朱衣点额终在，休叹淹徊。梅实槐花，看看便是相催。座上觥筹交错，玉山峙、莫遣停杯。濡须好，傥他时富贵，犹冀重来。
南康望湖亭
苏轼（宋代）

八月渡长湖，萧条万象疏。
秋风片帆急，暮蔼一山孤。
许国心犹在，康时术已虚。
岷峨家万里，投老得归无。
和张功父寄陆务观郎中
释宝昙（宋代）

新诗老去合名家，犹喜春风在鬓华。
恨彻斯文无雪处，竟将好语向谁夸。
自知人物随时尽，独倚栏干到日斜。
问讯故人今健否，东篱明日又黄花。
赋赠东山子祷雨端阳有应三首
张煌言（明代）

真觉星辰可换移，端阳宁复亢阳时！「豳风」画出田家乐，续命何须臂上丝。
秋夜泛湖赋唐文皇爽气澄兰沼之句得诗五首依韵为次 其二
弘历（清代）

琴书乐有馀，天水涵无既。咽露蛩语饶，横霜雁声未。

四时皆有月，独以秋为贵。历历翠锦堤，递递芬陀气。
戏答杨廷秀问讯离骚之句二首 其一
朱熹（宋代）

昔诵离骚夜扣舷，江湖满地水浮天。只今拥鼻寒窗底，烂却沙头月一船。
东山之游未遂渐逼行期作四十字奉寄翁文尧员外
黄滔（唐代）

轺车难久驻，须到别离时。北阙定归去，东山空作期。

绿苔劳扫径，丹凤欲衔词。杨柳开帆岸，今朝泪已垂。
病起写怀
周文璞（宋代）

夕阳蔽天涯，望望不见家。
牛半象纬微，咄咄空嗟咨。
此时将细碎，说与枝上花。
南峰寺蓝光轩怀吴直翁
陈仁玉（宋代）

怀佳人兮山扃，蹑烟霏兮步轻。
蹇独立兮山上，空山无人兮寒松乍声。
怀佳人兮何许，白云封关兮猿鹤看户。
羌有怀兮曷愬，风虚徐兮檐铎语。
迟佳人兮未来，聊逍遥兮容与。
偶题三首
王禹偁（宋代）

贾谊因才逐，桓谭以谶疏。
古今常似此，吾道竟何如。
题西山临江亭
张俞（宋代）

南北逢除日，天涯有去舟。
蛮城和雨闭，峡水带春流。
不负新年感，惟多故国愁。
宁无贺新酒，徒此事羁囚。
和张子野见寄三绝句 见题壁
苏轼（宋代）

狂吟跌宕无风雅，醉墨淋浪不整齐。
应为诗人一回顾，山僧未忍扫黄泥。
七十一翁吟
陆游（宋代）

七十一翁心事阑，坐叨祠禄养衰残。
樽中无酒但清坐，架上有衰犹纵观。
吏部齿摇心怅望，将军髀满泪丸澜。
客来共饭增羞涩，小摘山蔬不掩盘。
题石榴洞
喻良能（宋代）

溪谷幽深可避秦，桃源风物画难真。
思量却得蓝超力，解遣人知洞里春。
读书
陆游（宋代）

先亲爱我读书声，追慕慈颜涕每倾。
万事到前心尽嬾，一编相每眼偏明。
致君正使违初志，为己犹当毕此生。
更祝吾儿思早退，雨蓑烟笠事春耕。
朝谒太清宫九首 其六 酌献用《大安》。
郊庙朝会歌辞（宋代）

钦崇至道，肃谒殊庭。顺风而拜，明德惟馨。飙驭来格，尊酒斯盈。

是酌是献，心通杳冥。
贤者之孝二百四十首 其一一九 范滂
林同（宋代）

宁将身塞祸，不忍母流离。我自不为恶，黄泉今有辞。
祭汾阴乐章
韩休（唐代）

於穆浚哲，维清缉熙。肃事昭配，永言孝思。

涤濯静嘉，馨香在兹。神之听之，用受福釐。
高阳忆旧游 冬夜同沈大匡严颢亭顾且庵邵戒三严柱峰诸君饮关六钤草堂即席
丁澎（清代）

滚滚诸公，浮沉京洛，酒垆何意重开。浪迹人间，休论野马尘埃。

玉瓷低映银烛，檀板更相催。任谢朓长吟，陆云长笑，庾信长哀。

萧萧木叶重阶。念物犹如此，何以为怀。蹴鞠吹箫，不妨偕与俱来。

今宵莫问明日，且覆掌中杯。看漫天飞雪，铜驼金谷安在哉。
送宋秀实罢官归将有东南之行
晁公溯（宋代）

遑遑鲁东丘，结友得聃耳。
两家千岁后，尚复通爵里。
况予与先世，相去百年迩。
常恨会面难，此意恐遂已。
岂期官紵溪，君为幕下士。
不但见典型，自喜闻正始。
独嗟瓦砾后，不遑蒹葭倚。
遽闻北海荐，当为东山起。
春风洞庭波，九泽弥空水。
挂帆下中流，千里一日尔。
东南即王都，分野乃星纪。
宫殿芙蓉旗，玉佩白云委。
麒麟翳凤皇，侍辇叅剑履。
当知帝所乐，顾非俗吏比。
良图宜早遂，力行无遽止。
今朝离亭柳，颜色已可喜。
欲君早著鞭，折赠当马箠。
丙申正月六日舟发郡城
吴敏树（清代）

新日一湖霁，张帆始郡城。云开天色喜，风迅水邮轻。

破浪思宗子，题桥笑马卿。犹看度年乐，那免别家情。
题天然大理石屏四绝句 其三 王叔明嵋峰积雪
姚燮（清代）

秘府群玉山，列真蕊珠岛。拄杖踞其巅，万尘眼中扫。
玉帘泉
笪重光（清代）

谁识银河水作帘，金轮峰下影长悬。
和烟笼月时开卷，带雨迎风有正偏。
海燕春寒窥复去，石萝秋老断还牵。
游人莫羡康王谷，陆羽茶经久失传。
绝句
杨简（宋代）

净几横琴晓寒，梅花落在弦间。
我欲清吟地句，转烦门外青山。
祝英台近
向希尹（宋代）

晓帘栊，晴院宇，空鸭冷水。翠被欺寒，娇困未忺起。厌厌两点眉峰，一痕酒晕，正人在、温柔乡里。

甚情味。羞对钗燕筝鸿，胭脂暗弹泪。欲写吴笺，无处问双鲤。倩他轻薄杨花，与愁结伴，直吹到、那人根底。
阮郎归·马蹄踏月响空山
赵子发（宋代）

马蹄踏月响空山。梅生烟壑寒。水妃去后泪痕干。天风吹珮兰。
纫香久，怕花残。与君聊据鞍。一枝欲寄北人看。如今行路难。
题竹赠士鼎南归
杨士奇（明代）

月池池上路，谁种碧琅玕。自有虚心在，青青到岁寒。
又主簿和双莲诗所以期待甚厚再韵为谢
虞俦（宋代）

君家双桂有高枝，便令齐飞集凤池。底事乳溪迷簿领，相望泮水费怀思。

四明人物谁能俪，万里功名自有时。为我双莲出佳句，个中气味许君知。
哭北谷罗先生
艾性夫（元代）

死到先生世道衰，忍弹双泪看铭碑。
动随天去心无愧，视得官轻事敢为。
他日史书廉太守，四方人哭老宗师。
不知精爽归何处，定在梅花自在时。
喜胡展诚改官南归
郭祥正（宋代）

闻道扁舟至，南归得意人。拜官临百里，增禄慰双亲。

所养应趋大，能廉不患贫。山家一樽酒，聊为拂京尘。
自笑
陆游（宋代）

宦途昔似伏辕驹，退处今如纵壑鱼。
手自扫除松菊径，身常枕藉老庄书。
郊居本自依农圃，社饮何妨逐里闾。
白发萧然还自笑，风流犹见过江初。
留春令（金林檎咏）
史达祖（宋代）

秀肌丰靥，韵多香足，绿匀红注。翦取东风入金盘，断不买、临邛赋。

宫锦机中春富裕。劝玉环休妒。等得明朝酒消时，是闲澹、雍容处。
满江红 其二 同贺天山先生过篁川废园，和天山抒怀韵
董元恺（清代）

深柳堂成，难自掩、文章声价。羡此日、绛纱高座，凌颜轹谢。

爝火百年供啸咏，龙鳞千仞凭潇洒。想挥鞭、一蹙造青云，何难者。

且暂觅，玉山罅。又何必，金门下。任嵚崎历落，酒垆花社。

捉笔不须尊卫霍，读书久已轻曹马。只此中、丘壑最移情，吾师也。
初春感事
陆游（宋代）

马迹车声是处忙，经旬无客到龟堂。
水初泛溢黏天绿，梅欲飘零特地香。
世事纷纷人自老，岁华冉冉日初长。
百钱不办旗亭醉，空爱鹅儿似酒黄。
钱
李峤（唐代）

汉日五铢建，姬年九府流。天龙带泉宝，地马列金沟。

赵壹囊初乏，何曾箸欲收。金门应入论，玉井冀来求。
杯泉
徐集孙（宋代）

一方石甃溜涓涓，扁以杯称万古传。
名利醉人醲似酒，谁甘恬澹酌清泉。
满江南（用吴渊吴潜二公韵）
王淮（宋代）

踏遍江南，予岂为、解衣推食。谩赢得、烟波短棹，月楼长笛。看剑功名心已死，积薪涕泪今谁滴。想中原、一望一伤情，英雄客。

形势地，远如昔。谈笑里，封侯觅。岂有于前代，无于今日。龙豹莫藏韬略手，犬羊快扫腥膻迹。看诸公、事业卜枭卢，何荣掷。

莺啼序

离骚困吟梦醒，访台城旧路。问流水、东入沧溟，还解流转西否。鸟衣梦、浪传故国，晴烟冉冉宫墙树。念吟魂凄断，待随燕子来去。

回首十年，阑锦花场，趁吟云赋雨。可曾对、宝瑟知音，高轩为谁轻驻。倚东风、愁长笑短，水云深、春江日暮。伴羁怀，唯有征衫，贮寒半缕。

高情谩赋。蕙带兰襟，蛾眉古来相妒。英雄到、江南易老，后来谁更，风景伤心，泪沾樽俎。登山宴水，横江酹酒，倾将慷慨酬形势，付兴亡、一笑翻歌舞。独醒难继山公，上马旌旗动，又还惊起鸥鹭。

危亭恨极，落尽寒香，怕道断肠句。有多少、行星翠点，春浅寒深，孕粉藏香，蝶清蜂瘦。因孤彩笔芳笺，拟待倩取游丝，紧却离绪。旋□□、写入呜弦柱。曲高调古。更人何在，谁比和、此幽素。
杨柳词四解
宋祁（宋代）

玉树森森拂晓空，子云辛苦赋青葱。
不知苒弱当君意，却就长杨便作宫。
六月五日大风雨水弟观有诗道其事因和之
陈著（宋代）

自古人间多水旱，人事尽时功过半。
区区事空不事实，三代以过人心乱。
吾乡薄产寄山溪，崎岖随势无尺齐。
受水通灌盍预备，堤防以石堰筑泥。
顾不此信信偶木，鴃舌呗诵淫比屋。
岂知性本依人行，方信之中神所宿。
大云遮日雷无声，兼旬望霓忧群生。
更兼五日天不雨，原无黍稷田无炕。
田里倚龙为人命，百拜哀鸣聒龙听。
忽焉夜雨一沾濡，咸谓卧龙今睡醒。
胡为诘朝天晦冥，飓母横挟扬威灵。
撼山崩谷发庐舍，掀播两间摧万形。
初谓得雨龙之赐，谁料此风随过至。
或者风雨自有数，龙亦无知天做事。
不如反己自求天，难独靠龙图万全。
况持纸钱徼妄想，正似衔石将海填。
里无千户分十甲，谄鬼诛裒知几匝。
流俗酣溺死不怪，我有苦言谁听纳。
再出东郊
范成大（宋代）

晚景增年惯，官身作客谙。
大都缘偶熟，岂是性能堪？
昔者开三径，他时老一龛。
越溪亲种竹，芸绿想毵毵。
自释休官之意
方回（元代）

七载休官学老农，间关垂死脱兵锋。
折腰早觉身难屈，饶舌悬知世不容。
已幸栎阳归旧质，可能稷嗣冀新封。
时清犹作茹芝老，杜叟斯言我愿从。
和完
甘立（元代）

暮光霞彩炫金题，绛阙高居雉堞低。上相楼台连御苑，中郎车骑过沙堤。

皂雕孤捩凌云翮，紫燕双翻踣雪蹄。回首上林凉月夜，橤珠多是凤鸾栖。
担板汉歌
德清（明代）

担板汉，担板汉，如何被他苦相赚。只图肩头轻，不顾脚跟绊。

纵赚担到未生前，早已被他遮一半。这片板，项上枷，浑身骨肉都属他。

若不快便早抛却，百千万劫真冤家。行也累，坐也累，明明障碍何不会？

只为当初错认真，清门净户生妖魅。开眼见，闭眼见，白日太虚生闪电。

乾闼婆城影现空，痴儿认作天宫殿。要得轻，须放下，臭死虾蟆争甚价。

乌豆将来换眼睛，鱼目应须辨真假。有条路，最好行，坦坦荡荡如天平。

但不留连傍花柳，管取他年入帝京。舍身命，如大地，牛马驼驴不须避。

果能一掷过须弥，剑树刀山如儿戏。若爱他，被他害，累赘多因费管带。

一朝打破琉璃瓶，大地山河都粉碎。我劝君，不必担，髑髅有汁当下乾。

分身散影百千亿，从今不入死生关。
摊破浣溪沙 赠舞妓
史鉴（明代）

天与秾华一种奇。东风吹动小桃枝。临水愿将双佩解，是何时。

翠袖舞低明月下，紫箫声断彩云飞。多少愁怀无说处，皱双眉。
宗忠简公画像为公外曾孙叶深道作
柳贯（元代）

近古社稷臣，生世常不数。不能半五百，继见已超卓。

炎运昔中否，兵氛缠大角。掩旆薄日黄，张弧北风恶。

起公滏阳节，仗以障河朔。恳恳存赵忠，愤极涕横落。

扶义亟西征，敌忾为小却。佐兴灵武功，受任留官钥。

主辱臣则何，国势滋以削。回銮累十疏，言谆听殊藐。

一死不贷公，百壬吁可怍。企公如列星，宵光仰昭灼。

几叶外曾孙，传世《春秋》学。手图起予观，言自崇勋阁。

士雅虽则休，随会尚堪作。蹙国今更非，云飞天一握。

谁能挽江汉？为公洗河洛。
秋日登中山怀道人
舒坦（宋代）

不见风流李谪仙，彩笺谁继碧云篇。
黄花零落芙蓉老，惟有青山似去年。
次单君范袖来汪西皋所譔咏秋十章以示因和之
陈著（宋代）

梦断康衢立极谣，心如泥絮看萍飘。
一清盍与金溪水，同味谁争盐海潮。
洛阳陌
姚绶（明代）

马上相逢处，春风在洛阳。
陌头杨柳色，一一断人肠。
太白楼
马翮飞（清代）

黄叶一天秋，青山百尺楼。楼头旧时月，夜夜照江流。
颂证道歌·证道歌
释印肃（宋代）

一性圆通一切性，观君莫犯西天令。
至道无难嫌简择，杜口毗耶元不证。
偈颂一百二十三首
释普度（宋代）

八月九月，不寒不热。
盘山掷剑挥空，正是个般时节。
无古无今，无间无歇。
痴云卷尽雨声收，千里万里一条铁。
银潢宫侍宴应制
魏元忠（唐代）

别殿秋云上，离宫夏景移。寒风生玉树，凉气下瑶池。

堑花仍吐叶，岩木尚抽枝。愿奉南山寿，千秋长若斯。
忆王孙 蜂投窗纸掇遣飞去戏祝之寓意
王夫之（明代）

白云送望转霏微。别径人间去不违。好逐桃花一片飞。

阮郎归。莫问天台路是非。
偈
性空（唐代）

乌不前，兔不后，几人于此茫然走。祇有阇黎达本源，结舌何曾着空有？
长门怨
杜仁杰（元代）

天上神仙也别离，人间那得镇相随。不须贵买临邛赋，只想君王未见时。
荔枝香
方千里（宋代）

胜日登临幽趣。乘兴去。翠壁古木千章，林影生寒雾。空＿冷湿人衣，山路元无雨。深涧、斗泻飞泉溜甘乳。

渔唱晚，看小棹、归前浦。笑指官桥，风＿酒旗斜举。还脱宫袍，一醉芳杯倒鹦鹉。幸有雕章蜡炬。
赠薛氏绳歌
白玉蟾（宋代）

其青节如竹之青，其白气如梅之白。
有时抱至假山边，被人唤作谪仙客。
送司空学士赴京
齐己（唐代）

弘文初命下江边，难恋沙鸥与钓船。蓝绶乍称新学士，

白衫初脱旧神仙。龙山送别风生路，鸡树从容雪照筵。

重谒往年金榜主，便将才术佐陶甄。
次韵郑省仓 其二
方岳（宋代）

雨过苔矶片月新，黄琉璃簟岸纶巾。平生不负杨临贺，半夜谁纶祈孔宾。

堪傲轩裳中酒圣，肯污笔砚论钱神。北山猿鹤应惊怪，已觉尘埃不可亲。
新春淑清院
弘历（清代）

西苑筵开惠远人，需传外办且逡巡。石泉益峭缘经雪，竹柏虽苍解媚春。

趁暇仙壶聊悦目，开韶翰席越怡神。土膏香润向阳草，念到农田慰是真。
偶与客饮客去戏作
陆游（宋代）

多泥穷巷破茆屋，人不堪忧心自足。
有时负日向门前，手把南自日中读。
若教开门与客游，扰扰依前怀百忧。
平生自计亦已熟，惟有钓鱼湖水头。
旧闻仲长子光可与友，瘖不能言但耽酒。
安得此友常过门，一语不交倾数斗。
阮郎归 其一 和邢公昭
侯寘（宋代）

莫欺骑省鬓边华。曾眠苏小家。彩丝萦腕剪轻霞。

菖蒲酒更嘉。

人别后，叹飞花。云山和梦遮。吴笺小字写流沙。几行秋雁斜。
五月十三日同韬庵年丈苏堪愔仲酒集
陈曾寿（清代）

因循果决失原齐，惭愧钧天梦未迷。万有一疏诚死罪，本难自信况天懠。

贯轮终欲师飞卫，守树何曾负跛奚。岁月惊心三五过，衔杯安得醉如泥。
秋波媚 芙蓉
钱涓（明代）

艳质谁教托蓼洲，寂寞更谁俦。半竿落日，几行征雁，一叶归舟。

那堪风雨频相妒，红粉逐波流。深深绮阁，盈盈罗帐，多少清愁。
送莫子漳还朝
蔡戡（宋代）

长安车马声隆隆，千官朝入明光宫。
我时迹通金闺籍，猥以麋鹿参鹓鸿。
魏阙联鑣竞趋走，汉殿属袂陪肃雍。
银章朱绂赤县令，一见倾盖稠人中。
缙绅交口誉盛美，政有三异如鲁恭。
不劳烹鲜抚赤子，不惮拔薤锄强宗。
二年惠泽洽百里，一日治行闻九重。
帝曰卿才当大用，乃使骥騄试蚁封。
毗陵今日股肱郡，往来水陆当其冲。
比年积蠹寝不治，公私赤立帑廪空。
与我共理二千石，无以逾此强项公。
割鸡焉用庖丁手，斲鼻乃见匠石工。
公初下车问疾苦，万家和气生春风。
政平讼理百废举，昔襦今袴喧儿童。
铃斋宴坐未暖席，宣室趣召还追锋。
公来邦人叹何暮，不谓公去仍匆匆。
依刘多士愿莫遂，借寇千里嗟无从。
圣朝吁俊方重内，此行自与登仙同。
高士不妨为主簿，先儒盖亦尝司农。
功名富贵傥来物，宁论小釜与大钟。
古人立朝有始末，出处进退常雍容。
君家伯氏典刑在，愿君勉力追前踪。
赠言敢窃仁者号，聊以写我磊磈胸。
方今天子尧舜上，安得稷契输诚衷。
士气委靡思苟得，民力雕弊屡告穷。
闻君欲草三千牍，宜以此语裨宸听。
古意四首寄张可与孙晋卿
陆文圭（元代）

牧儿狭迳碍樵枝，樵儿格斗暮不归。
于菟一声啸篁谷，两儿惊散走如飞。
三月望日微雨汎舟西湖四首 其二
张镃（宋代）

非是天悭一日晴，晦明多态属诗人。云翻画样烘濛墨，波捲纹头起突银。
仙思
赵崇鉘（宋代）

麻姑擗麟不肯食，飞猿岭上餐松实。
月冷天空涵曙光，露色凝烟白如蜜。
偈颂二十一首 其十七
释智愚（宋代）

年垂九十碍丛林，历尽风霜岁月深。妙蕴岂能超佛祖，寸衷端可格天心。
庚戌元日日食一百二十韵
李惺（清代）

岭南逢元日，客子心悲伤。旁观谬测度，谓我思故乡。

故乡虽云远，可以理归装。况自入山来，泉石慰膏肓。

同行三数人，形迹亦想忘。晨起但一揖，随意倾壶觞。

贺客概无有，酬应息奔忙。转觉此间乐，在家徒皇皇。

所悲竟何事，欲写先徬徨。念自癸卯后，木饥金不穰。

陕西三岁旱，河南五岁荒。牛无一束藁，有如坟首羊。

耕无可耕处，屠以充饥肠。十室去其半，半死半流亡。

戊申乃大熟，禾黍幸登场。窃谓脱此厄，六幕臻平康。

岂知是岁夏，大水竟汪洋。或云洞庭湖，白昼日无光。

中有数龙斗，莫辨赤白黄。腥风挟浊浪，万鼓声雷硠。

一涌高于山，一泻何可当。混混湖与江，茫茫荆讫扬。

翼轸斗牛间，气湿如银潢。去年水更大，发难仍沅湘。

所决失堤堰，所浸蔑城隍。江宁地颇高，钟阜几怀襄。

别有浙西水，顶潮趋钱塘。加以百日雨，势欲无余杭。

浙之杭嘉湖，北达苏松常。又北为镇江，财赋甲他方。

岁额千余万，地丁兼白粮。次如湖南北，安徽及豫章。

亦俱供飞挽，亦且赖输将。一浸数千里，何者为苞稂。

无米入漕运，何以实京仓。灾民极可悯，苦况不可详。

有屋在水中，渺不见屋梁。爷娘儿女子，托命于舟航。

嗷嗷中泽鸿，于何谋稻粱。死者委沟壑，存者犹羸尪。

天下有大命，官仓有常平。常平久无实，社仓亦虚名。

欲籴无可籴，议籴徕远商。巴蜀米价贱，千里连帆樯。

道远风涛恶，贩到价则昂。有钱犹可买，无钱空踉跄。

欲赈无可赈，驰奏叩天阊。批章下户部，司农询曹郎。

频年逋赋多，灾区例缓征。金屡颁大库，钱并支水衡。

昔有盈无缩，今有缩无盈。虽有缩无盈，犹且别筹量。

通融资挹注，一滴亦天浆。去年干在己，今年干在庚。

今年第一日，日食令人惊。午刻历未刻，计食五分赢。

二气绾橐籥，日者太阳精。履端重首祚，元日记新正。

而乃遭此变，能勿心怦怦。熙朝大一统，骏业天所昌。

幅员廊无外，宝箓尤灵长。下自元明宋，上溯虞陶唐。

六代六圣人，从古见未尝。今上夙敦敏，嗣服提乾纲。

四目之所运，四表咸辉煌。阅今三十载，暇食恒不遑。

所冀百君子，赤栋为干桢。堂堂位宰辅，先自笃忠贞。

大度休休然，寸心冰玉清。衮职一无阙，运量周垓纮。

六官有官守，毋偷毋纷更。言官有言责，毋噤口不鸣。

其任封疆者，赫然民所望。安民在察吏，吏有良不良。

墨吏一推排，脂膏涂橐囊。酷吏一哮吼，魂魄落锒铛。

茸吏百不理，宿牒堆满床。是皆民之蠹，得不重惩创。

奉法毋斁法，思患宜豫防。视寇攘奸宄，如猰貐豺狼。

欺君大不敬，讳盗大不祥。养痈必流毒，剜肉难补疮。

兵以练乃劲，简校肃戎行。谷以蓄乃足，句稽谨盖藏。

事事务实济，内外同匡襄。孪者毋不破，弛者毋不张。

氛翳顿豁除，险阻化康庄。闾阎获安堵，一意力农桑。

天方命百神，为民节阴阳。日雨雨时若，日旸无恒旸。

旱魃及水怪，曷敢肆狓猖。黄人行捧日，两耳垂璧珰。

天保佑天子，端拱坐明堂。泮奂尔游矣，纯嘏永无疆。

洚水儆帝尧，大旱疲成汤。从古多日食，日食亦无妨。

造化递消息，气数交纵横。剥正欲其复，晦正欲其明。

殷忧以启圣，天具有深情。圣躬则已劳，臣躬则已荣。

温饱逮僮仆，岂复别有营。葵藿小草耳，心为太阳倾。

矧人含血性，沥之即丹诚。所冀纾主忧，力与气数争。

天心非不仁，在人宜作强。毋以绕指柔，误此百鍊刚。

众心如一心，积渐通穹苍。苍苍密转移，感召非祈禳。

我固旧史氏，亦忝少司成。自顾殊碌碌，未可縻华缨。

归田曾无田，破砚聊代耕。久矣甘枯寂，万物秋毫轻。

迩来胸臆间，一丝长自萦。时事日以艰，耳目岂聋盲。

背人成此诗，不觉慨以慷。掷笔涧中泉，纵步凌苍茫。

嗒然一长啸，愁云落我旁。四山色黯惨，飞鸟为不翔。

天壤此一时，非我独伥伥。安知无烈士，仰天泪沾裳。
沐浴
詹初（宋代）

暮春河水暖春晖，浴罢悠悠自坐矶。
弄柳乘风兴未尽，高歌一曲日西归。
丰乐亭游春·其三
欧阳修（宋代）

红树青山日欲斜，长郊草色绿无涯。
游人不管春将老，来往亭前踏落花。
天启有少年真喜事之句用其韵和
邓忠臣（宋代）

慷慨论边事，飘萧动礼闱。
贵须金印绾，老要玉关归。
食酪便榆塞，呜铙惯铁衣。
悬知雄辩在，志顾未应违。
共城十吟·其二曰春郊闲步
邵雍（宋代）

病起复惊春，携筇看野新。
水边逢钓者，垅上见耕人。
访彼形容苦，酬予家业贫。
自惭功济力，未得遂生民。
洛城杂诗五
韩维（宋代）

分从柳外扬鞭去，同作花前载酒行。题得新诗无处寄，杂英飞絮满春城。
和七兄山蓣汤
黄庭坚（宋代）

厨人清晓献琼糜，正是相如酒渴时。能解饥寒胜汤饼，略无风味笑蹲鸱。

打窗急雨知然鼎，乱眼晴云看上匙。已觉尘生双井椀，浊醪从此不须持。
过杨州东关戏王时彦 其一
王洪（明代）

杨柳青青水岸斜，城中初日散啼鸦。关情最是閒桃李，处处春风解放花。
剡溪杂咏 了溪
王十朋（宋代）

禹迹始壶口，禹功终了溪。馀粮散幽谷，归去锡玄圭。
印无数
黎士弘（清代）

亦何累累，亦何辈辈。大者丞相尚书御史大夫章，细琐参军丞簿尉。

大笥小簏声琅琅，还想当时尽朝贵。书生白面朝典铨，夕卷黄河拥高旆。

豪奴千指坐索人，巨室高门闲过醉。一丸已堕睥睨墙，烧烛侯家方嫁妹。

楚猴虽沐冠常裂，《春秋》大义应书贼。岂有中心事主为国恩，日日雕铜分暴客。

生不足怜死不惜，阴风吹满秋灯湿。狼籍头颅杂土飞，独余废印高屋脊。
梅花怨为汪耘业赋
陈起（宋代）

峥嵘岁事春将至，寂寞梅花雪失期。
独有垂杨伴幽怨，岂堪临水折长枝。
和王诚之元夕即席之作
虞俦（宋代）

葭琯飞灰趁早朝，便看梅柳占春娇。金花綵胜方连昼，璧月华春又彻宵。

罗绮丛中森画戟，旌旗影里间星轺。满城游妓归时节，犹认云间紫玉箫。
梁溪访唐氏别业
许椿颐（清代）

秋风送棹入梁溪，闲访名园路不迷。院满绿阴云上下，亭霏丹粟树东西。

绕墙流水三湾远，傍槛遥山一角低。闻说主人多好客，漫将凡鸟到门题。
西邻葛长源司录到
邹浩（宋代）

邻舍南来不得书，口传消息到吾庐。白云入望无休歇，何日斑衣奉版舆。
句
岳珂（宋代）

动指不须占染鼎，去毛切莫拗蒸壶。
缘识
宋太宗（宋代）

五恶贪嗔皆自起，高深海岳犹穷矣。
无明发在一时间，对面如同千万里。
三华吴宜甫桃溪十咏 其四 绿玉洲
黄镇成（元代）

种竹沧波上，春深长万竿。晴琴依水润，夏簟入林寒。

渭亩夸千户，河菑颂百官。主人持劲节，留待雪霜看。
樟树别戴伯元 其一
张善昭（明代）

花影著船仍逐浪，莺声到耳似誇春。殷勤吩咐堤边柳，莫把柔条繫远人。
偈六首 其四
释慧勤（宋代）

金乌急，玉兔速，急急流光七月十。无穷游子不归家，纵归只在十前立。

十前立，把手牵伊不肯入。万里看看寸草无，残花落地无人拾。

无人拾，一回雨过一回湿。
观万堂前蕉苇为风雨所败对之有感
舒岳祥（宋代）

绿蕉青苇列旗枪，一夜西风作战场。
薏苡低垂菰米老，花鹅绣鸭阵横塘。
三子诗 其二 李孙宸伯襄
伍瑞隆（明代）

大雅久不作，斯文今在兹。贤哉李伯襄，矫矫拔俗姿。

弱岁事文艺，振藻何陆离。早登作者堂，嘉誉淩风飞。

俯视天地间，苍苍何所之。非不爱轩冕，中情寡所谐。

寥寥斯人徒，晤言得心期。手把松柏枝，零露何当萎。

勖哉同心人，千载无遐遗。
戏作寄上汉中王二首
杜甫（唐代）

云里不闻双雁过，掌中贪见一珠新。

秋风袅袅吹江汉，只在他珠何处人。

谢安舟楫风还起，梁苑池台雪欲飞。

杳杳东山携汉妓，泠泠修竹待王归。
雪翠轩
刘因（元代）

西山万古青未了，黛绿鬟云已倾倒。岂知太虚忽生白。

恍如长夜今复晓。紫阳仙翁见本根，白波开天馀浩渺。

胸中盘曲此高寒，曾梦肝肠倚天表。苍崖飞来天出巧，为护烟岚翠如扫。

万缕寒烟吹不举，静秀依依见娟好。此时先生一开轩，平生壁立今玉峭。

脚底游尘软更红，黑头扰扰谁为雄？临风回首三太息，安得置此冰壶中。

西山秀色千万重，一顾可洗浮云空。遥望飞泉驾远壑，中有一路开双松。

人间风日不到处，来访轩中雪翠翁。
临江仙·赠王友道
苏轼（宋代）

谁道东阳都瘦损，凝然点漆精神。瑶林终自隔风尘。试看披鹤氅，仍是谪仙人。
省可清言挥玉尘，真须保器全真。风流何似道家纯。不应同蜀客，惟爱卓文君。
怀许子礼
吕本中（宋代）

寒松厌庭院，老马倦维絷。翛然出尘去，粗免朝夕急。

我友隔湖岭，尚作一日葺。平生学道心，择善有固执。

岂不在行路，自远霜露湿。百川灌河来，砥柱乃中立。

何时一尊酒，更与交旧集。
三妓顾予幽独戏作四韵
郭祥正（宋代）

忤俗遭罗网，何缘即挂冠。闭门谁复过，独酌岂成欢。

客久添衰疾，春馀尚苦寒。幽花虽入眼，不似故园看。
南乡子·梅花词和杨元素
苏轼（宋代）

寒雀满疏篱，争抱寒柯看玉蕤。忽见客来花下坐，惊飞。蹋散芳英落酒卮。
痛饮又能诗，坐客无毡醉不知。花尽酒阑春到也，离离。一点微酸已著枝。
送人南游
施肩吾（唐代）

见说南行偏不易，中途莫忘寄书频。凌空瘴气堕飞鸟，

解语山魈恼病人。闽县绿娥能引客，泉州乌药好防身。

异花奇竹分明看，待汝归来画取真。
梅花二首 其二
李纲（宋代）

数枝玉雪小溪滨，先得阳和一点春。冷艳幽姿难与并，暗香疏影孰为邻。

广平不害心如铁，和靖须知句有神。亦对寒芳动诗兴，却嫌标格太清真。
中秋日泛湖杂诗 其十
邹浩（宋代）

士龙拥鼻时一笑，司马忘机只言好。野人浪测君子心，应为狂吟分枯槁。
知府提举访求前守凌公遗迹忽于庭庑雨压复壁中得公所题诗赋六绝句 其三
赵蕃（宋代）

不因风雨壁宁隳，雅志安和寓此诗。前此后今宁浪出，岂非显晦亦关时。
乙巳春夏间民饥更甚老农述此 其六
朱浙（明代）

夕阳芳草翳王孙，底事凄凉不可闻。怪杀豪家深避客，迩来联月不开门。
宝华兰若题壁
毛国翰（清代）

古寺翠微里，风铃春殿间。轻阴疑照水，薄雾欲藏山。

溪鸟通禅意，林花驻客颜。忽惊尘世梦，钟磬响云间。
次韵子文客舍小楼
范成大（宋代）

客里仍携一束书，闭门虹气自凌虚。
未闻光范延珠履，谁向甘凌从玉车。
散尽生涯千答布，收将文价百车渠。
淹留且结西湖夏，同到秋风赋遂初。
十八日
张耒（宋代）

寒食清明人意闲，春城士女出班班。
柳黄花白楼台外，紫翠江南数叠山。
答缘概师见示草书千字文并名公所赠诗序
李覯（宋代）

佛繇西域渐中土，欲使群心皆鼓舞。
若颛梵语及胡书，昧者虽从明孰与。
其徒往往多材能，暗结时贤为外助。
远公自昔来庐山，夸逞莲花邀社侣。
吁嗟君子遭乱邦，舍此未知何处去。
迩来一行善记览，齧破乾坤录历数。
或攻文苑掠芬香，辞则贯休笔怀素。
其馀曲艺与小诗，布在人间难悉数。
贤豪大抵多怜才，引致门墙无龃龉。
其人既重法亦尊，羽翼大成根本固。
我缘山谷见不远，缁褐憧憧尽愚鲁。
坐量此去有党衰，纤缟焉能拒强驽。
去年有使自番阳，手籍一函来我所。
发函乃是缘概书，千字满前云缕缕。
众人饱食已用心，欲噍伯英肥美处。
当时名士嘉其能，长序短篇联绣组。
因思幅员千万里，如师之能更几许。
以儒辅释日益多，何恤区区一韩愈。
畏途
姜特立（宋代）

畏途谢排斥，造物遂初志。
彼虽快其私，我独佩嘉惠。
爱憎有回快，恩怨或倒置。
得马岂君福，凿渠真我利。
向使老班行，兹事恐遂废。
三迳幸足乐，一瓢聊自寄。
兴来或歌呼，客至任醺醉。
以此终百年，何用一品贵。
犹胜白首归，流光忽西坠。
赠杨处厚
牟融（唐代）

十年学道苦劳神，赢得尊前一病身。天上故人皆自贵，

山中明月独相亲。客心淡泊偏宜静，吾道从容不厌贫。

几度临风一回首，笑看华发及时新。
近榆亭
陈造（宋代）

摭华复食实，果部谁称伯。
史桃柰其弟，无若此眉白。
三玄信殊禀，五沃擅嘉殖。
藏核待东归，分供橘奴帛。
送敏上人归永嘉
释斯植（宋代）

风光苦变迁，客里对残年。
别我此时路，问乡何处船。
断云连雨雪，落日远人烟。
又向龙湫畔，开扉近瀑泉。
送僧归天宁万年禅院
吴淑（宋代）

偶携筇杖辞青嶂，便赐兰芽染紫衣。
城阙暂随明月至，江湖还共白云归。
楼中夕照山川秀，盘里春蔬筍蕨肥。
我为浮名閒未得，他时莲社愿相依。
雪后登山
无垢（清代）

滕君似妒青山翠，万里峰峦铺玉碎。苍凉四望野云低，江天静与茅亭对。

此时谁是景中人，王恭鹤氅难为绘。我爱江天积雪幽，朗吟《雪赋》寄中流。

长江寂寞鱼龙没，坐向孤寒月影浮。
题桂林七星岩栖霞洞诗
怀信（唐代）

石古苔痕厚，岩深日影悠。参禅因久坐，老佛总无愁。
送季冲之任郁林
曹鉴平（清代）

襜帷百粤拥鸣驺，四十专城是壮游。驿路梅花初破腊，炎方木叶少逢秋。

山萦峻岭千盘出，水落沧江万里流。此去日南天欲尽，春风先到郁林州。
挽章冠叟
洪咨夔（宋代）

卷却青云靶，书来意转平。
於斯观所养，知不失其亨。
梧竹自师友，梅礬皆弟兄。
悲风吹梦远，不朽是乡评。
运使徐中奉寻李隐者于本部因临访上清遂得煮
张继先（宋代）

西风初飘飘，白露仍瀼瀼。
有人浮大川，东巡抵饶阳。
实受九重书，因之访丹房。
山气龙虎明，青林云表长。
与予适相值，议论清冰霜。
已暮更秉烛，坐偶新月凉。
玉蟾翳烟景，金飚扇天香。
影落如卿云，烂然献奇祥。
六合无异色，五峰同秋光。
锦袍谪尘世，骑鲸隔川梁。
君期践玄约，缈缈空中翔。
哨遍
俞樾（清代）

讲舍数楹，高居圣湖，紧傍孤山趾。登小楼、一望众峰低。

扑帘旌无边苍翠，柳乍稊。吾来纵寻春色，沙堤十里垂杨里。

俄菊径添黄，桐阴减绿，秋光清丽如此。喜故人三两共尊罍。

直坐到南屏暮钟催。便算秋来，雅集俞楼，遂成韵事。

噫。君试思之。此楼于我蘧庐耳。天地吾逆旅，楼中人更如寄。

任李赵张王，殷翁柳老，推排递向楼头倚。吾坐拥皋比，于兹十载，行云流水而已。

仿庾楼姓氏此留题。又只恐徒贻后人嗤。启争端、谢墩何异。

平生空洞无物，万事皆游戏。即如吴下荒园一曲，亦与邮亭等视。

刻舟求剑岂非痴，到秋风、且来同醉。
夜发白碑
刘挚（宋代）

昼行苦炎蒸，秣马戒夜发。清梦失归路，微风弄纤葛。

星疏天无云，独有亭午月。太空生白烟，浩荡万里阔。

细碎草木香，淋漓露气滑。戚戚寒虫声，逐马不暂歇。

我行何区区，无乃害慵拙。传闻猛虎多，宵路时出没。

四顾林莽中，精灵动毛发。求全得忧虞，祸每乘所忽。

君子审重轻，无劳避途暍。
授职翰林学士感恩述怀
叶方霭（清代）

麻衣席帽满尘埃，亲荷先皇衅沐来。敢道齐贤留异日，屡称苏轼是奇才。

身离牛口惊还在，梦挽龙髯恨不回。今遇吾君重拂拭，孤桐果否爨馀材。
秀州僧本莹净照堂
苏辙（宋代）

有僧访我携诗卷，自说初成净照堂。
求得篇章书壁素，不论尘土渍衣黄。
故山别后成新岁，归梦春来绕旧房。
看取盈编定何益，客来无语但循墙。
临安泛舟
虞俦（宋代）

雨送行人上短篷，东君更借一帆风。
桃源春水半稿稳，锦谷清溪几曲通。
远岫天边凝晚碧，夕阳波面泛微红。
舟行又胜山行好，两岸芳菲一顾中。
时宰生日乐章七首 其四 单于朝章第四
周紫芝（宋代）

单于朝，流沙暨。天降康，神乐只。坐法宫，圣天子。稽唐虞，制六艺。

属大儒，明古义。金支张，玉帛制。告太平，备昭事。天马徕，渥洼至。

朱鸟徕，翔九陛。愿寿公兮报公治。
春夏两相期 宿赣关，酒尽不寐
顾贞观（清代）

趁西风、捣衣声急，江关倦客愁绝。何况夜来，寒重和砧也歇。

荒鸡叫落一天霜，独雁催沉三更月。欲掩残编，只应无奈，酒醒时节。

芦帘此际悲咽。便鞋儿梦好，待归方说。频呵素手，剪刀停对垂红泪。

灯花结、料不成眠，且倚薰笼，冷灰重拨。
戏刻真牧堂竹间
李彭（宋代）

风微雨细花梢动，日落钟鸣雀语多。未有池塘春草句，戏成户外竹枝歌。
蝶恋花·月下醉书雨岩石浪
辛弃疾（宋代）

九畹芳菲兰佩好。空谷无人，自怨蛾眉巧。宝瑟泠泠千古调。朱丝弦断知音少。
冉冉年华吾自老。水满汀洲，何处寻芳草。唤起湘累歌未了。石龙舞罢松风晓。
秋园诗 其二
李之世（明代）

绿叶初残风乍稀，红香飘处逗人衣。芙蓉出水枝枝净，橘柚经霜个个肥。
次陈宰韵
陈造（宋代）

觥筹交错舞僛僛，晓色侵窗客未知。
便整醉魂乘款段，尚馀吟兴属酴醾。
还家拟趁宝璎珞，唤客重乾金屈卮。
著意风烟与调护，免教花意恨归迟。
题宋徽宗画柔条雨燕
柯九思（元代）

双双紫燕承恩重，立尽柔条活欲栖。莫忘六宫春雨暮，珠帘捲处不曾低。
大巧
徐元杰（宋代）

大巧工夫本不全，清光凿破未教圆。
岂无妙补苍穹手，修满冰轮送上天。
冯载赓招集滴翠山房同胡南征陈命美 其一
李之世（明代）

才出青门即近郊，山堂幕苈隐林坳。欲开莲社依僧院，为卜松邻借鹤巢。

空翠和岚当槛滴，午钟飘梵隔云敲。异花奇草看难遍，阵阵馀香入酒肴。
渔父五首 其五
赵抃（宋代）

轻波拍岸琉璃碧，落日衔山玳瑁红。一曲渔歌人不会，芦花飞起渡头空。
高邮知军觅芍药一枝五花三绝 其三
周孚（宋代）

泾川游女汉宫妃，压倒渠侬金带围。吾府只今虚席在，栈羊酾酒送公归。